钦定古今图书集成/明伦汇编/氏族典/第133卷 > 《廖用贤尚友录》 > 荀组
## 钦定古今图书集成/明伦汇编/氏族典/第133卷 > 《廖用贤尚友录》 > 荀组

按《晋书荀勗传》：“勗子组，字大章。弱冠，太尉王衍见而
称曰：‘夷雅有才识。初为司徒左西属，补太子舍人。司
徒王浑请为从事中郎，转左长史，历太子中庶子，荥
阳太守。赵王伦为相国，以为长史。伦篡，以为侍中。及
长沙王乂败，惠帝遣组诣成都王颖，慰劳其军。帝西
幸长安，以组为河南尹，迁尚书，转卫尉，赐爵成阳县
男，加散骑常侍、中书监，转司隶校尉，加特进、光禄大
夫’。”永嘉末，复以组为侍中，领太子太保，未拜，会刘曜、
王弥逼洛阳，组出奔。怀帝蒙尘，司空王浚以组为司
隶校尉。愍帝称皇太子，组即太子之舅，乃领司隶校
尉，行豫州刺史事。建兴初，诏以组为司空，领尚书左
仆射，又兼司隶，复行留台事，进封临颍县公。明年，进
位太尉，领豫州牧、假节。元帝承制，以组都督司州诸
军，加散骑常侍。顷之，又除尚书令，表让不拜。及西都
不守，组遣使移檄天下，共劝进，帝以组为司徒。组逼
于石勒，不能自立。太兴初，自许昌率其属数百人渡
江，给千兵百骑，组先所领，仍皆统摄。顷之，诏组与太
保、西阳王𦍛并录尚书事，加班剑六十人。永兴初，迁
太尉，领太子太保。未拜，薨，年六十五，谥曰元。子奕嗣。